IRPC ลุ้นผ่าน 7 บาท
หุ้น IRPC ราคาร่วงลงต่อเนื่องตั้งแต่ต้นเดือนพฤษภาคม 2561
29 ส.ค. 2561

ลูบคมตลาดทุน : ธนะชัย ณ นคร
หุ้น IRPC ราคาร่วงลงต่อเนื่องตั้งแต่ต้นเดือนพฤษภาคม 2561
ปัจจัยหลักไม่ได้มาจากผลประกอบการ
ทว่า มาจากสำนักงานคณะกรรมการป้องกันและปราบปรามการทุจริตแห่งชาติ หรือ ป.ป.ช. ยื่นฟ้อง “ทักษิณ ชินวัตร” อดีตนายกรัฐมนตรี ต่อศาลฎีกาแผนกคดีอาญาของผู้ดำรงตำแหน่งทางการเมือง
ข้อหาก็คือ มีความผิดฐานปฏิบัติหน้าที่โดยมิชอบ
ประเด็นกรณีเห็นชอบให้กระทรวงการคลังเข้าเป็นผู้บริหารแผนฟื้นฟูกิจการของ บมจ.อุตสาหกรรมปิโตรเคมีกัลไทย (TPI) หรือ IRPC ในปัจจุบัน
ล่าสุด เมื่อวานนี้ (29 ส.ค.) ศาลฎีกาฯ มีคำพิพากษาด้วยมติเสียงข้างมากให้ยกฟ้อง
“ศาลฎีกาฯ พิจารณาแล้วเห็นว่า การที่ “ทักษิณ ชินวัตร” อดีตนายกรัฐมนตรี ไม่ได้ทักท้วงกรณีกระทรวงการคลังเข้าเป็นผู้บริหารแผนฟื้นฟูกิจการ TPI นั้น ไม่มีเจตนาพิเศษที่จะแสวงหาผลประโยชน์เพื่อตนเองหรือเพื่อผู้อื่นในการเสนอชื่อคณะกรรมการบริหารแผน 5 คนใหม่
อีกทั้งข้อเท็จจริงปรากฏว่า การเข้าบริหารแผนฟื้นฟูกิจการ TPI ของกระทรวงการคลังนั้นเกิดจากความยินยอมของธนาคาร เจ้าหนี้ ลูกหนี้ สหภาพแรงงาน รวมทั้งเป็นไปตามคำสั่งของศาลล้มละลายกลาง”
นี่คือส่วนหนึ่งของศาลฎีกาฯ ที่ได้พิจารณาคดีนี้ออกมา
หากถามว่า  ป.ป.ช.อุทธรณ์ได้ไหม
คำตอบก็คือ “ได้”
แต่อย่าลืมว่าคดีนี้ เคยถูกส่งฟ้องศาลล้มละลาย และศาลรัฐธรรมนูญตามที่คุณชาญชัย สงวนวงศ์ เขียนในคอลัมน์ “ชี่พายุ ทะลุฟ้า” เมื่อวันศุกร์ที่ผ่านมาว่า ทั้งหมดนี้ถูก “ยกฟ้อง” ไปแล้ว
ส่วนที่ ป.ป.ช.มายื่นฟ้องเองในครั้งล่าสุดนี้
นั่นเพราะ “อัยการ” ไม่เห็นด้วย โดยการไม่ยื่นฟ้อง และตีกลับไปยัง ป.ป.ช. ทำให้ ป.ป.ช.อาศัยกฎหมาย (ที่กำหนดขึ้นมาใหม่) ยื่นฟ้องเองซะเลย
ก่อนหน้าที่จะมีการส่งฟ้องคดีนี้
ราคาหุ้น IRPC ยืนเหนือระดับ 7 บาท
หลังจากนั้น ราคาปรับลงมาต่อเนื่อง และลงมาลึกสุดที่ระดับ 5.50 บาท ในช่วงต้นเดือนกรกฎาคม 2561
หลังจากนั้น ราคาหุ้นค่อย ๆ ขยับขึ้นมา ก่อนที่จะผ่าน 6.00 บาท และวิ่งขึ้นมาเรื่อย ๆ มีย่อตัวเป็นบางช่วง กระทั่งมาอยู่ที่เกือบ 7.00 บาท
เมื่อวานนี้มีการระบุว่า หากเป็นข่าวดีเรื่องการถูกฟ้องในคดีดังกล่าว
แนวต้านสำคัญของราคาหุ้น IRPC อยู่ที่ 6.95 บาท
และก็เป็นไปตามนั้นจริง ๆ
เพราะราคาหุ้นขึ้นมาแตะ 6.95 บาท แต่เป็นเพียงชั่วครู่เท่านั้น ก่อนที่จะมีแรงขายออกมา และลงมาปิด 6.85 บาท
หรือบวก 0.15 บาท เปลี่ยนแปลง 2.24%
มูลค่าการซื้อขาย 1,164 ล้านบาท มากสุดเป็นอันดับ 4 ของมูลค่าการซื้อขายรวมของวัน
นักวิเคราะห์ต่างมองว่า ปัจจัยเรื่องคดีฯ ถือว่าเป็น “บวก” หรือ ทริปเปิ้ลบวก (+++) ต่อหุ้น IRPC
แต่แนวต้านระดับ 6.95 และ 7.00 บาท ถือว่าผ่านค่อนข้างยากซักหน่อย
เพราะราคาหุ้นในรอบกว่า 1 เดือน ปรับขึ้นมาต่อเนื่อง ทำให้มีแรงขายทำกำไรกันออกมาเรื่อย ๆ
ในด้านพื้นฐานของหุ้น อย่าง บล.ทิสโก้ เขามีการคาดกำไรจะเพิ่มขึ้นในไตรมาส 3/2561 จากอัตรากำไรที่เพิ่มขึ้นหลังจากที่ส่วนต่างของการกลั่นดีเซลเพิ่มขึ้นเป็น 14.6 ดอลลาร์/บาร์เรล จากเดิม 12.8 ดอลลาร์/บาร์เรล
ประเมินมูลค่าที่เหมาะสม 7.90 บาท
ส่วน บล.ทรีนีตี้ ก็มองว่า IRPC กำลังศึกษาและหาโอกาสในการทำ M&amp;A
และเน้นไปยังธุรกิจปลายน้ำที่จะช่วยสร้าง “ซินเนอร์จี้” (Synergy) กับผลิตภัณฑ์ปิโตรเคมีของบริษัท
การที่หาธุรกิจปลายน้ำนั้น จะช่วยเพิ่ม “ความเสถียรภาพของผลกำไร” ในระยะยาว
สาเหตุก็เพราะธุรกิจปลายน้ำของอุตสาหกรรมปิโตรเคมี มี Margin ค่อนข้างสูงเมื่อเทียบกับธุรกิจต้นน้ำ และราคาที่มีความอ่อนไหวน้อยกว่า
คาดว่าภายในปีนี้น่าจะเห็น 1-2 Deals
IRPC เพิ่งแจ้งการจ่ายเงินปันผลระหว่างกาล 0.10 บาท
มีกำหนดขึ้นเครื่องหมาย XD วันที่ 4 กันยายนนี้
เงินปันผลที่ 0.10 บาท หากเทียบกับราคาปิด 6.85 บาท ของเมื่อวานนี้ จะได้ผลตอบแทนออกมาราว ๆ 1.45% ถือว่าน่าสนใจ
ดู ๆ ไปแล้วน่าจะพอมีโอกาสให้ราคาหุ้นวิ่งขึ้นไปได้อีก